ddrg/super_eurlex huggingface dataset:
SKRIFTLIG FORESPØRGSEL E-3284/02

af Glenys Kinnock (PSE) til Kommissionen

(20. november 2002)

Om: DSP-toksiner

Er Kommissionen bekendt med, at tilstedeværelsen af DSP-toksiner i havet har en yderst negativ indvirkning på den lokale økonomi, og at aktiviteter som f.eks. indsamling af hjertemuslinger er blevet alvorligt berørt heraf?

Agter Kommissionen at afsætte midler til fælleseuropæisk forskning om DSP-toksiner?

Svar afgivet på Kommissionens vegne af Franz Fischler

(18. december 2002)

Til det ærede medlems orientering er Kommissionen klar over forekomsten af diarréfremkaldende skaldyrsgift (DSP), der er potentielt sundhedsfarlig for mennesker. Kommissionens beslutning 2002/225/EF(1) fastsætter grænseværdier for marine biotoksiner tilhørende gruppen af DSP-toksiner samt analysemetoder, der skal anvendes til påvisning heraf. Med denne beslutning er der fastlagt en fælles harmoniseret strategi for alle medlemsstaterne.

Påvises der DSP, er det obligatorisk at lukke fangstområdet for at undgå, at forbrugerne bliver forgiftet. Dette er fastsat i Rådets direktiv 91/492/EØF(2). Kommissionen er klar over, at fiskeriet efter hjertemuslinger i Sydwales har været lukket i længere perioder i de seneste år af denne årsag, og er klar over, at dette har haft en negativ virkning på økonomien.

Kommissionen er også klar over, at den øgede næringsstoftilførsel (hovedsagelig fra landbruget og byerne) og/eller ændringer i kvælstof-/fosforforholdet i udledningerne er medvirkende årsager til forandringerne i fytoplanktonsamfundets struktur og medfører øget risiko for, at disse toksiske arter dukker op. Der har været mistanke om, og det er i nogle tilfælde blevet bevist, at dette er årsagen til sådanne toksiske arters hyppigere opblomstring og øgede udbredelse i de senere år.

Der forskes intensivt i årsagerne til forekomsten af toksindannende algearter i forbindelse med eutrofiering og oceanografiske begivenheder og i, hvad det indebærer for forekomsten af toksiner i skaldyr. Man kan finde et resumé over EU-finansierede DSP-projekter på Cordis-webstedet (www.cordis.lu) ved at søge efter DSP shellfish.

(1) Kommissionens beslutning af 15. marts 2002 om gennemførelsesbestemmelser til Rådets direktiv 91/492/EØF for så vidt angår grænseværdier og analysemetoder for bestemte marine biotoksiner i toskallede bløddyr, pighuder, sækdyr og havsnegle, EFT L 75 af 16.3.2002.

(2) Rådets direktiv 91/492/EØF af 15. juli 1991 om sundhedsmæssige betingelser for produktion og afsætning af levende toskallede bløddyr, EFT L 268 af 24.9.1991.
SKRIFTLIG FORESPØRGSEL E-3127/02

af Jan Dhaene (Verts/ALE) til Rådet

(30. oktober 2002)

Om: Informationer til rejsende i internationale tog

Informationer til rejsende i internationale tog gives nu kun på sproget i det land, som toget på det pågældende tidspunkt kører igennem og ikke på sproget i landet med den endelige destination.

Findes der europæiske aftaler, der giver rejsende i internationale tog garanti for informationer på flere sprog, herunder med sikkerhed sproget i landet med den endelige destination?

Svar

(18. februar 2003)

Spørgsmålet om anvendelsen af sprog i forbindelse med internationale jernbanebefordringer henhører ikke under Rådets kompetence.
SKRIFTLIG FORESPØRGSEL P-3523/02

af Konstantinos Hatzidakis (PPE-DE) til Kommissionen

(3. december 2002)

Om: Grækenlands skjulte underskud i 2001

Ifølge Den Hellenske Republiks revisionsråds årsberetning for regnskabsåret 2001 har Grækenland et yderligere underskud i størrelsesordenen 1,5 mia. drakmer. Dette beløb er aldrig blevet opført på budgettet og udgør knap 3,9 % af BNP for 2001. Medregnes de 1,2 %, som regeringen accepterer, overstiger dette underskud 5,2 %.

Hvordan indvirker disse afsløringer på tallene for de græske statsfinanser? Hvilken indvirkning har de på Grækenlands forpligtelser i henhold til vækst- og stabilitetspagten? Hvad er de præcise tal for Grækenlands underskud og statsgæld efter Eurostats seneste interventioner i samarbejde med den græske regering?

Svar afgivet på Kommissionens vegne af Pedro Solbes Mira

(19. december 2002)

Kommissionen (Eurostat) har kendskab til Den Hellenske Republiks revisionsråds årsberetning for regnskabsåret 2001, men har ikke studeret dens indhold nærmere.

Det er dog sandsynligt, at revisionsrådet især har fokuseret på den offentlige sektors vigtigste aggregater på grundlag af de offentlige regnskaber. Dette burde være uden betydning i forbindelse med stabilitetspagten, som bygger på udregning af de vigtigste aggregater med brug af nationalregnskabssystemets (ENS 95) begreber og kriterier.

Medlemsstaternes revisionsretter undersøger normalt statsregnskaberne og kigger efter, om regnskabsførelsen for statsdriften er i overensstemmelse med reglerne for offentlige regnskaber, som er forskellige fra land til land. De aggregater, der er relevante på fællesskabsplan i forhold til proceduren i forbindelse med uforholdsmæssigt store offentlige underskud samt stabilitets- og vækstpagten, er derimod udarbejdet på grundlag af de nationale og regionale regnskaber i alle lande.

Som opfølgning på et revisionsbesøg foretaget af Eurostat i Grækenland den 16. og 17. oktober 2002 og på en ny meddelelse, der blev indsendt af de græske myndigheder, har Kommissionen offentliggjort reviderede tal for Grækenlands underskud og gæld i 2000 og 2001 i en pressemeddelelse udsendt den 13. november 2002. I denne står der, at det offentlige underskud lå på 1,2 % af bruttonationalproduktet (BNP) i 2001, mens gælden i 2001 nåede op på 107,0 % af BNP.
SKRIFTLIG FORESPØRGSEL E-3333/02

af Glenys Kinnock (PSE) til Kommissionen

(26. november 2002)

Om: Adgang til offentlige indkøbsaftaler for virksomheder med kvindelige ejere

Er Kommissionen bekendt med, at der på nuværende tidspunkt ikke eksisterer dokumenter om adgang til offentlige indkøbsaftaler for virksomheder med kvindelige ejere?

Agter Kommissionen at undersøge dette spørgsmål?

Svar afgivet på Kommissionens vegne af Frederik Bolkestein

(8. januar 2003)

Kommissionen takker det ærede medlem for at have gjort opmærksom på den tilsyneladende mangel på tilgængelige dokumenter om adgang til offentlige indkøbsaftaler for virksomheder med kvindelige ejere inden for EU.

I løbet af de senere år har Kommissionen arbejdet for at forbedre de tilgængelige oplysninger om offentlige indkøbsaftaler generelt og for indkøbsaftaler, der er dækket af de relevante EU-direktiver i særdeleshed, og for at gøre stoffet mere frit tilgængeligt.

I øjeblikket foretages der yderligere undersøgelser af små og mellemstore virksomheders adgang til offentlige indkøb, og der er iværksat en panelundersøgelse med det formål at sammenligne indkøbsaftaler på tværs af grænserne, udviklingen i indkøbsaftalernes prisniveau og brugen af sociale klausuler og miljøklausuler i offentlige indkøbskontrakter. Disse undersøgelser skulle give yderligere oplysninger, som kan være brugbare for virksomheder med kvindelige ejere, som måtte ønske at deltage i offentlige indkøb i medlemsstaterne.
SKRIFTLIG FORESPØRGSEL P-2726/02

af Albert Maat (PPE-DE) til Kommissionen

(23. september 2002)

Om: Eksportrestitutioner ved udførsel af avlskvæg til Marokko

Har Kommissionen kendskab til de ofte meget forskelligartede administrative og veterinære procedurer, der gælder for eksportører af avlskvæg, når dyrene kommer frem til bestemmelseslandet? Eksportøren har ikke nogen indflydelse herpå, men procedurerne kan medføre, at restitutionen ikke kan udbetales, f.eks. hvis et dyr i løbet af karantæneperioden dør eller slås ned (uden at eksportøren har noget ansvar herfor).

Hvilke foranstaltninger påtænker Kommissionen at gennemføre for at hindre uberettiget tilbageholdelse af eksportrestitutioner?

Svar afgivet på Kommissionens vegne af Franz Fischler

(24. oktober 2002)

Når det gælder retten til eksportrestitution for racerene avlsdyr, foretages der en bedømmelse på baggrund af flere særlige bestemmelser.

I henhold til artikel 5, stk. 2, i Kommissionens forordning (EF) nr. 615/98 af 18. marts 1998 om særlige gennemførelsesbestemmelser for ordningen med eksportrestitutioner for så vidt angår kvægs velfærd under transport(1) skal eksportøren oplyse antallet af levende dyr, der er overgået til fri omsætning i tredjelandene. Ifølge stk. 3 i samme artikel udbetales der ikke eksportrestitution for dyr, der er døde under transport, eller for dyr, for hvis vedkommende myndighederne på grundlag af dokumenterne efter stk. 2 i samme artikel, rapporterne om kontrollen efter artikel 4 og/eller andre foreliggende oplysninger om overholdelsen af bestemmelserne i artikel 1 skønner, at direktivet om beskyttelse af dyr under transport ikke er blevet overholdt.

Det fremgår heraf, at hvis dyr i løbet af karantæneperioden dør eller slås ned, uden at eksportøren har noget ansvar herfor, og uden at der er sket nogen afvigelse fra kravene i Rådets direktiv 91/628/EØF af 19. november 1991 om beskyttelse af dyr under transport og om ændring af direktiv 90/425/EØF og 91/496/EØF(2), vil dette ikke få nogen følger for udbetalingen af restitutionen.

Uanset ovennævnte skal det i øvrigt understreges, at der i dette tilfælde er tale om eksport, hvortil restitutionen ikke er differentieret. I henhold til artikel 3 i Kommissionens forordning (EF) nr. 800/1999 af 15. april 1999 om fælles gennemførelsesbestemmelser for eksportrestitutioner for landbrugsprodukter(3) opstår retten til denne restitution i almindelighed, når Fællesskabets toldområde forlades, og forudsat at de i denne artikel anførte krav opfyldes.

(1) EFT L 82 af 19.3.1998.

(2) EFT L 340 af 11.12.1991.

(3) EFT L 102 af 17.4.1999.
SKRIFTLIG FORESPØRGSEL E-2783/02

af Chris Davies (ELDR) til Kommissionen

(3. oktober 2002)

Om: EU-initiativ vedrørende vand til Verdenstopmødet om Bæredygtig Udvikling

Kommissionen fremlagde detaljerne i EU's initiativ vedrørende vand på Verdenstopmødet om Bæredygtig Udvikling.

Hvilke skridt agter den rent praktisk at tage før udgangen af 2003 for at sikre at dens målsætninger omsættes til virkelighed?

Svar afgivet på Kommissionens vegne af Poul Nielson

(10. februar 2003)

Det ærede medlem henvises til Kommissionens svar på mundtlig forespørgsel nr. H-0696/02 fremsat af Collins i spørgetiden under Parlamentets møde den oktober II 02(1).

De ønskede oplysninger sendes direkte til det ærede medlem og Parlamentets generalsekretariat.

(1) Skriftligt svar af 22.10.2002.
SKRIFTLIG FORESPØRGSEL E-2942/02

af Konstantinos Hatzidakis (PPE-DE) til Kommissionen

(18. oktober 2002)

Om: Kontrol med udførelsen af jernbaneprojekterne i Grækenland

Kommissionen gjorde i sit svar på min tidligere forespørgsel (P-3141/01(1)) og forespørgslen fra min kollega Folias (P-3122/01(2)) opmærksom på problemer i forbindelse med udførelsen af projekterne for modernisering af jernbanenettet i Grækenland finansieret under den anden fællesskabsstøtteramme og nævnte, at der ville blive foretaget kontrol for at fastslå, hvorvidt fællesskabsbevillingerne var blevet udnyttet korrekt.

Hvilket stadium befinder denne kontrol sig på, og hvilke konklusioner er der blevet draget?

(1) EFT C 147 E af 20.6.2002, s. 112.

(2) EFT C 147 E af 20.6.2002, s. 103.

Svar afgivet på Kommissionens vegne af Michel Barnier

(25. november 2002)

Kommissionen har endnu ikke modtaget erklæringen og de dertil knyttede dokumenter fra medlemsstaten med henblik på afslutning af det operationelle program Jernbaner under EU-støtterammen for 1994-1999 i Grækenland.

Kommissionen foretog bistået af eksterne eksperter en revision af ERGOSE i perioden juni-september 2002. I den forbindelse foretog de også kontrol af en række projekter, der finansieres via det operationelle program Jernbaner for 1994-1999. Der vil inden længe blive sendt en rapport med kontrolresultaterne til de græske myndigheder, der derefter kan sende deres bemærkninger til Kommissionen. Denne vil efter at have set på de græske myndigheders bemærkninger drage de endelige konklusioner af ovennævnte kontrol.
SKRIFTLIG FORESPØRGSEL E-3504/02

af Robert Evans (PSE) til Kommissionen

(10. december 2002)

Om: Direktiv om forbud på området beskyttelse af forbrugernes interesser

Vil Kommissionen udvide direktivet om forbud på området beskyttelse af forbrugernes interesser til også at omfatte transaktioner mellem virksomheder?

Eller vil Kommissionen fremsætte andre forslag til lovgivning, som vil give en lignende fortrydelsesperiode og anden beskyttelse af små virksomheder mod vildledende salgstaktikker?

Jeg er blevet kontaktet af små virksomheder i min valgkreds, som er blevet ofre for grænseoverskridende vildledende salgstaktikker og nu står over for krav om betaling af store beløb for tjenesteydelser, de ikke var klar over, at de havde bestilt. De ser gerne, at der indføres lovgivning, som vil beskytte dem mod sådanne urimelige former for praksis.

Svar afgivet på Kommissionens vegne af David Byrne

(16. januar 2003)

Kommissionen har i øjeblikket ingen planer om at foreslå at ændre direktiv 98/27/EF om søgsmål med påstand om forbud på området beskyttelse af forbrugernes interesser(1) til også at omfatte tjenesteydelser fra virksomhed til virksomhed (B2B). Dette direktiv fastsætter en fælles procedure, som skal gøre det muligt for et godkendt organ (f.eks. en forbrugerorganisation eller en retshåndhævende myndighed) fra en medlemsstat at anmode om, at der nedlægges et forbud i en anden medlemsstat. Direktivets sigte er at kontrollere handlende, som udfører tjenesteydelser i en medlemsstat, som skader forbrugernes kollektive interesser i en anden medlemsstat. Der kan anmodes om, at der nedlægges påstand om forbud mod overtrædelser af nationale bestemmelser til gennemførelse af Fællesskabets forbrugerdirektiver. Overtrædelserne kan for eksempel vedrøre direktiverne om vildledende reklamer, forbrugerkredit, pakkerejser, urimelige aftalevilkår, aftaler vedrørende fjernsalg, salg af forbrugsvarer og garantier. Det kræves dog af Kommissionen, at den i sin første rapport om anvendelsen af direktivet, som vil foreligge i juli 2003, især undersøger direktivets anvendelsesområde for så vidt angår beskyttelsen af de kollektive interesser hos personer, der udøver kommerciel, industriel eller håndværksmæssig virksomhed eller liberale erhverv.

Der er ingen planer om at indføre en fortrydelsesret for kontraktforpligtelser inden for B2B-relationer i stil med dem, som er indeholdt i forbrugerbeskyttelsesdirektiverne.

Kommissionen har kendskab til de problemer, små og mellemstore virksomheder er stødt ind i, når de er blevet ofre for grænseoverskridende, vildledende markedsføring. Det skal dog understreges, at direktiv 84/450/EØF som ændret ved direktiv 97/55/EF(2) om vildledende reklame for at medtage sammenlignende reklame allerede yder en vis grad af beskyttelse mod vildledende salgstaktikker, herunder relationer mellem virksomheder.

(1) EFT L 166 af 11.6.1998.

(2) Rådets direktiv 84/450/EØF af 10. september 1984 om indbyrdes tilnærmelse af medlemsstaternes love og administrative bestemmelser om vildledende reklame, EFT L 250 af 19.9.1984.
SKRIFTLIG FORESPØRGSEL P-3002/02

af Eija-Riitta Korhola (PPE-DE) til Rådet

(17. oktober 2002)

Om: Offerets retssikkerhed, borgernes mobilitet og voldtægtsofre i EU

En finsk statsborger skrev om de erfaringer, som hun gjorde på en turistrejse i Grækenland i 1999. Voldtægtsofferet havde været i stand til at notere registreringsnummeret på gerningsmandens bil, som hun gav til politiet allerede samme nat. Den græske læges undersøgelse bekræftede, at voldtægten havde fundet sted. Næste dag blev sagsforløbet på ny gennemgået for en undersøgelsesdommer, og der blev ved hjælp af en tolk udarbejdet en forhørsprotokol på græsk. Offeret fik ikke en kopi af anklageskriftet eller forhørsprotokollen. I februar i år blev offeret indkaldt til en retssag, men den anklagede for falsk anmeldelse var imidlertid offeret selv. Voldtægtsmanden var blevet frikendt for voldtægt i oktober 2000, uden at offeret var blevet orienteret, som bevirkede, at det ikke var muligt at anke afgørelsen. I april blev offeret kendt skyldig i falsk anmeldelse og idømt 20 måneders ubetinget fængsel. Det drejer sig om et enkelttilfælde, men som formodentlig afspejler den fremherskende praksis.

Hvordan burde offeret have handlet for at få ret til og mulighed for en retfærdig retssag? Udgør forskelligartetheden af medlemsstaters retspraksis en sådan hindring for de borgerrettigheder, der er etableret i EU, at disse friheder ikke i praksis kan anses for reelle? Hvordan kan voldtægtsofrenes situation ved fælles indsats forbedres i EU?

Svar

(18. februar 2003)

Rådet er ikke i stand til at kommentere individuelle kriminalsager i medlemsstaterne.

Med vedtagelsen af rammeafgørelse af 15. marts 2001 om ofres stilling i forbindelse med straffesager(1) har Rådet fastlagt generelle regler for ofres stilling i forbindelse med straffesager.

(1) EFT L 82 af 22.3.2001, s. 1.
SKRIFTLIG FORESPØRGSEL E-1630/02

af Stavros Xarchakos (PPE-DE) til Kommissionen

(10. juni 2002)

Om: Brandstiftelse i en kirke i Tyskland

Ifølge et telegram fra Associated Press fra Tyskland blev en katolsk kirke i den tyske by Kassel vanhelliget af medlemmer af den tyrkiske nationalistiske organisation De Grå Ulve, som satte ild på kirken. Det tyske politi meddelte, at der på kirkens vægge var skrevet slagord for denne organisation, samt at kirkens indgang var blevet ødelagt af branden.

Det er værd at bemærke, at De Grå Ulve hører til de ekstremistiske nationalistiske organisationer, der ofte foretager angreb på kristne mindesmærker tilhørende en hvilken som helst trosretning, eftersom ansvaret for både bombeangrebet mod Det Økumeniske Patriarkat i Istanbul for seks år siden og vanhelligelsen af den ortodokse kirkegård i Varuklu, ligeledes i Istanbul, af det tyrkiske politi blev tillagt medlemmer af denne organisation. I øvrigt har Republikken Cypern officielt og gentagne gange erklæret, at medlemmer af De Grå Ulve tævede den cypriotiske statsborger, Tasos Isaak, til døde i den neutrale zone i Cypern, fordi han i august 1996 havde demonstreret for en fredelig genforening af øen. Det bør bemærkes, at De Grå Ulve er en ungdomsorganisation under den tyrkiske vicepremierminister Devlet Bahçelis parti, Milliyetçi Hareket Partisi (Det Nationalistiske Aktionsparti).

Hvornår bragte Kommissionen (som fører en regelmæssig dialog med de tyrkiske myndigheder) sidste gang spørgsmålet om omgående standsning af denne organisations terrorangreb imod mindesmærker, symboler og andre landes statsborgere på bane? Hvilke konkrete forpligtelser påhviler de tyrkiske myndigheder, hvad angår standsningen af denne ekstremistiske terrororganisations aktiviteter? Foreligger der nogen som helst oplysninger om denne nationalistiske organisations forbindelse med knudepunkter i det terroristiske al Qaeda-netværk?

Svar afgivet på Kommissionens vegne af Güner Verheugen

(17. juli 2002)

Kommissionen fordømmer alle former for vold og terrorisme, uanset hvilke motiver de pågældende måtte have.

Kommissionen er bekendt med det angreb, som det ærede medlem refererer til, og følger nøje den videre udvikling. De tyske myndigheder er i øjeblikket i færd med at undersøge sagen, og Kommissionen vil afstå fra at fremsætte kommentarer, indtil der foreligger resultater af undersøgelsen.

Bekæmpelse af terrorisme og vold i almindelighed er genstand for drøftelser i den regelmæssige politiske dialog mellem EU og Tyrkiet.
SKRIFTLIG FORESPØRGSEL E-3342/02

af Karl-Heinz Florenz (PPE-DE) til Kommissionen

(26. november 2002)

Om: Levering af vand fra Tyskland til Nederlandene

Et tysk kommunalt vandværk, der har en årlig kvote på mere end 6 800 000 m3, hvoraf det kun har brug for 3 563 000 m3, havde planlagt årligt at levere 2 000 000 m3 drikkevand til et nærliggende nederlandsk vandværk, men fik af de lokale myndigheder kun lov til at levere 600 000 m3. Man begrundede reduceringen af den planlagte mængde vand med, at det retligt eller ejendomsretligt (se artikel 14 i den tyske grundlov) kan være problematisk, hvis et vandudvindingsområde hovedsageligt forsyner den nederlandske grænseregion, fordi den tyske befolkning alene må leve med de indskrænkninger, som vandbeskyttelsen medfører.

Kan denne beslutning, der er truffet efter tysk ret, forenes med europæisk ret og tanken om at åbne de europæiske grænser og markeder?

Hvis ja, hvornår kan vi da regne med, at de retlige rammebetingelser ændres, så det bliver tilladt som planlagt at udnytte de leveringsmuligheder, der findes i øjeblikket, til at levere vand over grænsen?

Svar afgivet på Kommissionens vegne af Frederik Bolkestein

(7. januar 2003)

Ifølge de oplysninger, Kommissionen har modtaget fra det ærede medlem, kunne de nationale myndigheders beslutning om kun at tillade et fælleskommunalt tysk vandværk at levere 600 000 af de planlagte 2 000 000 m3 drikkevand til et nærliggende nederlandsk område udgøre en kvantitativ eksportbegrænsning og derved falde ind under EF-traktatens artikel 29.

Ifølge EF-traktatens artikel 29 er kvantitative udførselsrestriktioner såvel som alle foranstaltninger med tilsvarende virkning forbudt mellem medlemsstaterne.

Denne beslutning kan dog begrundes med EF-traktatens artikel 30, hvis den skyldes et af de nævnte hensyn, og hvis den står mål med forholdene.

For at få uddybet emnet tager Kommissionen kontakt til de nationale myndigheder, hvorefter det ærede medlem vil blive oplyst om de foranstaltninger, der er truffet.
SKRIFTLIG FORESPØRGSEL E-3129/02

af Jan Dhaene (Verts/ALE) til Kommissionen

(30. oktober 2002)

Om: Oplysninger om cykler på Kommissionens og Eurostats webside

Publikationen EU Transport in Figures, Statistical Pocketbook 2000, som offentliggøres af Kommissionen, indeholder oplysninger om cykler i EU, dvs. antallet af cykler, der sælges i EU, hvor mange cyklister der omkommer i trafikken og også hvor stor en andel af den samlede transport, der sker pr. cykel. Det sidste tal findes hverken i publikationen EU Transport and Energy, Statistical Pocketbook 2001 eller på websiden, som indeholder de tabeller, der også er medtaget i Pocketbook 2001.

1. Hvorfor er alle de oplysninger, hvori det at cykle og gå betragtes som en normal transportform i EU, ikke medtaget hverken på websiden eller i publikationen?

2. Agter Kommissionen snarest at udbedre denne mangel?

Svar afgivet på Kommissionens vegne af Loyola de Palacio

(11. december 2002)

Fodgængeres og cyklisters færdsel udgør en stor del af den samlede trafik, frem for alt i byområder. Når fodgænger- og cyklisttrafikken ikke er medtaget i tabellerne i 2001-udgaven af oversigten EU Energy and Transport in Figures, skyldes det alene mangelen på oplysninger.

Dog indeholder en undersøgelse, Kommissionen i mellemtiden har ladet foretage, en række nye skøn over fodgænger- og cyklisttrafikken. Disse oplysninger vil blive offentliggjort i 2002-udgaven af EU Energy and Transport in Figures og bliver snart tilgængelige på netstedet for Generaldirektoratet for Energi og Transport. Publikationen EU Energy and Transport in Figures rummer fortsat oplysninger om produktionen af cykler og om antallet af fodgængere og cyklister, som er omkommet i færdselsulykker.

Det ærede medlem vil få tilsendt en kopi af denne undersøgelse.